Sporedni Hufflepuffi

Ovo je članak o sporednim Hufflepuffima iz serije romana o Harry Potteru. Cedric Diggory i Pomona Sprout, koji su također Hufflepuffi imaju svoje članke. Debelog fratra možete pronaći u članku Hogwartsovi kućni duhovi.

## Hannah Abbott 
**Hannah Abbott** je na istoj godini kao i Harry, i zahvaljujući svojem prezimenu bila je prva osoba prozvana za svrstavanje. Ona je jedina Hufflepuffka koja se pojavila u svih šest romana koji su do sada objavljeni. Ima plavu kosu i rumeno lice. Na petoj godini Hannah je imenovana prefekticom za Hufflepuffe i pridružila se Dumbledoreovoj Armiji. Njeni najbliži prijatelji su Ernie Macmillan i Justin Finch-Fletchley.

Čini se da Hannah dobro procjenjuje ljude. Kad je Ernie Macmillan sumnjao da je Harry Slytherinov baštinik, Hannah nije u to u potpunosti vjerovala i govorila je kako se Harry "uvijek činio tako dragim". Tokom "lova" na Siriusa Blacka sljedeće godine, teorizirala je o tome da se Black možda prerušio u grm, što se nije pokazalo tačnim, ali je ipak bilo bliže istini od ostalih nagađanja. Na četvrtoj godini nosila je značku kojom je davala podršku Cedricu Diggoryu na Tromagijskom turniru, ali je ostala u prijateljskim odnosima sa Harryjem, Ronom i Hermionom.

Tokom pete godine bila je veoma zabrinuta zbog ČAS-ova, pa je doživjela manji živčani slom tokom sata Travarstva pa je morala od Madam Pomfrey dobiti napitak za smirenje. Također je viđena dok je pomalo luđački prekopavala po knjigama iz školske biblioteke, a na praktičnom dijelu ispita iz Preobrazbe uspjela je pretvoriti svog tvora u jato flamingosa, zbog čega je ispit morao biti prekinut na deset minuta kako bi pohvatali i iznijeli sve ptice. Ali ona je bila i dio grupe koja je pomogla Harryju kad su ga pri povratku u Hogwarts Expressu pokušali zaskočiti i ukleti Draco Malfoy, Crabbe i Goyle.

U Harry Potteru i Princu miješane krvi njenu majku ubili su smrtonoše. Zbog toga se Hannah nije vratila u Hogwarts.

Smatra se da je Hannah bezjačkog porijekla što je bilo vidljivo u bilješkama J. K. Rowling koje je ona pokazala u intervjuu "Harry Potter i ja", ali to nije potvrđeno, a najvjerovatnije se i promijenilo zato što nije vjerovatno da bi smrtonoše izdvojili i ubili nečije bezjačke roditelje.

Charlotte Skeoch glumi Hannah u filmu *Harry Potter i Odaja tajni* i ima veliku ulogu u jednoj od izbrisanih scena koje se mogu naći na DVD-u. Vratila se s ulogom u *Plamenom Peharu*, ali samo kratkim pojavljivanjem.

## Susan Bones 
**Susan Bones** je usput spomenuta tokom ceremonije svrstavanja u Harry Potteru i Kamenu mudraca; na istoj je godini kao i Harry, ali je u Hufflepuffima. Njena teta bila je Amelia Bones, važna djelatnica Ministarstva magije, koju je u ubio Lord Voldemort u Harry Potteru i Princu miješane krvi.

U Harry Potteru i Redu feniksa Susan se pridružila Dumbledoreovoj Armiji zato što je zanimalo može li Harry zaista stvoriti materijalnog patronusa, a željela je i sama naučiti stvoriti patronusa. Smrtonoša koji je ubio njenog ujaka Edgara i njegovu porodicu pobjegao je iz Azkabana pa su je mnogi učenici ispitivali o tome. Nakon tog bijega rekla je Harryju da razumije kako se on osjeća kad zna da da je onaj ko mu je ubio porodicu na slobodi.

U Harry Potteru i Princu miješane krvi Susan se rascijepila tokom sata Aparacije. Njena noga je uspješno vraćena na mjesto, ali ju je taj događaj ipak ostavio malo potresenom.

Susan ima kosu ispletenu u dugoj pletenici. U prva dva filma Susan je glumila Eleanor Columbus, kćerka režisera Chrisa Columbusa i bila je jedina američka glumica koja je u filmu glumila učenicu. U intervjuu "Harry Potter i ja" mogli smo vidjeti da je Susan miješane krvi, ali to nije potvrđeno u knjigama.

## Eleanor Branstone 
**Eleanor Branstone** je učenica tri godine mlađa od Harryja. Svrstana je u Hufflepuffe u četvrtom romanu, *Harry Potter i Plameni pehar*, između Slytherina Malcolma Baddocka i učenika iz njenog doma, Owena Cauldwella. Ništa drugo nije poznato o ovom liku.

## Owen Cauldwell 
**Owen Cauldwell** je učenik tri godine mlađi od Harryja i svrstan je u Hufflepuffe u četvrtom romanu, *Harry Potter i Plameni pehar*. Prije njega je u isti dom svrstana Eleanor Branstone, a nakon njega je u Gryffindore svrstan Dennis Creevey. Ništa drugo nije poznato o ovom liku.

## Justin Finch-Fletchley 
**Justin Finch-Fletchley** je na istoj godini kao i Harry. Bezjačkog je porijekla i da nije dobio poziv iz Hogwartsa pohađao bi Eton. Iz njegove je osobnosti, dva prezimena i njegovog (zamalo) upisa u elitnu (i skupu) privatnu školu Eton vidljivo da potiče iz porodice iz više klase.

U Harry Potteru i Odaji tajni, na Justina je nasrnula zmija koju je stvorio Draco Malfoy tokom katastrofalnog Duelantskog kluba Gildeorya Lockharta. Harry je na parselskom (zmijskom) jeziku naredio zmiji da pusti Justina na miru, ali većina prisutnih je mislila da Harry huška zmiju na njega. Na petoj godini se Justin pridružio Dumbledoreovoj armiji.

Justin je bio jedan od učenika bezjačkog porijekla koje je (neizravnim) pogledom skamenio bazilisk. Ostali skamenjeni učenici bili su Colin Creevey, Hermiona Granger i Penelope Clearwater.

## Ernie Macmillan 
**Ernie Macmillan** je na istoj godini kao i Harry. Na petoj je godini imenovan prefektom za Hufflepuffe i jedan je od vjerovatnijih kandidata za glavnog prefekta. Sam je rekao da u njegovoj porodici ima već devet generacija čistokrvnih čarobnjaka.

Tokom Harry Pottera i Odaje tajni Ernie je mislio da je Harry Slytherinov baštinik, a pogotovo nakon napada na Justina Finch-Fletchleya. Ipak, kad je i Hermiona Granger napadnuta, Ernie je shvatio da Harry nije odgovoran za napade i ispričao mu se.

U Harry Potteru i Plamenom Peharu Ernie je nosio značku kojom je pružao potporu Cedricu Diggoryu i opet neko vrijeme nije razgovarao s Harryjem, ali čini se da su nekako uspjeli to prebroditi nakon prvog zadatka.

U Harry Potteru i Redu feniksa Ernie je postao prefekt. Bio je i među rijetkim učenicima Hogwartsa koji su vjerovali Harryjevim i Dumbledoreovim tvrdnjama da se Voldemort vratio i čak je javno podržao Harryja. Na petoj godini se pridružio Dumbledoreovoj armiji i bio je jedan od učenika koji su Harryju na kraju te školske godine pomogli u Hogwarts Expressu. Nosio se s pritiskom ČAS-ova tako što je provodio od 8 do 10 sati dnevno učeći, a razvio je i napornu naviku da ispituje druge o vremenu koje provode učeći. Njegovi su se trud i odlučnost isplatili u Harry Potteru i Princu miješane krvi; Ernie je bio jedini Hufflepuff na godini koji je uspio nastaviti slušati predavanja iz Čarobnih napitaka za O.Č.I. što znači da je na ČAS-ovima iz tog predmeta dobio barem "I" - "Iznad očekivanja", a možda i "O" - "odličan" zato što je na sat došao spreman i sa svim priborom (Snape je za nastavak predavanja tražio "O").

Louis Doyle se u Harry Potteru i Plamenom Peharu vratio s ulogom Erniea Macmillana nakon što ju je tumačio u Harryju Potteru i Odaji tajni.

## Laura Madley 
**Laura Madley** je učenica tri godine mlađa od Harryja. Svrstana je u Hufflepuffe u četvrtom romanu, Harry Potter i Plameni pehar, i od tada nije spomenuta. Ništa drugo o njoj nije poznato.

## Zacharias Smith 
**Zacharias Smith** je učenik iz Hogwartsa. U Hufflepuffskoj metlobojskoj ekipi igra na poziciji lovca. Harry ga se prisjeća kroz maglu iz zadnje utakmice koju su igrali, što znači da je Zacharias morao uči u ekipu barem do treće godine zato što se na četvrtoj godini nisu igrale metlobojske utakmice.

Pridružio se Dumbledoreovoj armiji u *Harry Potteru i Redu feniksa*, ali bio je jedan od najsumnjičavijih ljudi iz skupine koja se odlučila pridružiti D.A. Hermiona Granger je kasnije priznala Harry Potteru i Ronu Weasleyu da je Zachariasa pozvala samo zato što je on načuo njen razgovor s Erniem Macmillanom i Hannah Abbott koje je pozvala da se pridruže D.A. Kasnije te godine Zacharias je želio sastanke D.A. kao i drugi članovi.

Fred i George Weasley nikad ga nisu posebno simpatizirali zbog njegovog ponašanja na prvom sastanku D.A. u Hogsmeadeu, pa su zato na prvom pravom sastanku D.A. naizmjence bacali na njega čaroliju Expelliarmus.

U Harry Potteru i Princu miješane krvi komentirao je nekoliko metlobojskih utakmica, ali ti komentari nisu bili baš popularni među Gryffindorima. Uspio je osigurati pobjedu za svoju ekipu u jednoj utakmici, ali glavni je razlog te pobjede bilo to što je Harry pretrpio udarac palicom za maljce početkom utakmice (za što je zaslužan Cormac McLaggen). Ništa više nije napisano o njemu u toj knjizi sve do dana Dumbledoreove sahrane, kada je u pratnji oca napustio Hogwarts. Ni jedan Smith nije ostao na sahrani pokojnog direktora, što pokazuje da za razliku od Erniea i ostatka porodice Macmillan, Smithovi nisu podupirali Dumbledoreove stavove.

Raspravlja se o tome je li moguće da je Zacharias potomak Helge Hufflepuff. U Harry Potteru i Princu miješane krvi upoznajemo Hepzibah Smith, koja tvrdi da je potomak Helge Hufflepuff. Nije poznato jesu li Hepzibah i Zacharias u rodbinskim vezama zato što je 'Smith' ipak jedno od najčešćih prezimena u Engleskoj (i većini engleskog govornog područja). Ali ipak je zanimljivo da i Hepzibah i Zacharias imaju hebrejska imena, što možda ukazuje na porodičnu tradiciju.

Prvi put će se pojaviti u filmu *Harry Potter i Red feniksa*, a glumit će ga Nick Shim.

## Kevin Whitby 
**Kevin Whitby** je učenik tri godine mlađi od Harryja. Bio je posljednji učenik prozvan za svrstavanje u dom u četvrtom romanu, Harry Potter i Plameni pehar, i svrstan je u Hufflepuffe nakon Orle Quirke koja je svrstana u Ravenclawe. Kevin od tada nije spomenut, niti je išta drugo o njemu poznato.

## Ostali 
***Rose Zeller** (poznata samo od Razredbenog klobuka)
***Stebbins** (poznat sa Božićnog bala)
***Summerby** (tragač za Hufflepuffsku metlobojsku ekipu)
***Cadwallader** (lovac za Hufflepuffsku metlobojsku ekipu)

Tokom posebnog intervjua 2001, nazvanog "Harry Potter i ja", J. K. Rowling je kameri pokazala bilježnicu s imenima nekih učenika s Harryjeve godine. Uz ime svakog učenika/ice bio je napisan njegov/njen spol, dom i čistoća krvi. Te se bilješke ne smatraju potpuno tačnima zato što su neki likovi do pojave u knjigama promijenili imena ili domove. Tako su na primjer Michael Corner i Anthony Goldstein u bilježnici navedeni kao Hufflepuffi, ali u Harry Potteru i Redu feniksa ih upoznajemo kao Ravenclawe, a Anthony Goldstein je čak i ravenclawski prefekt.

Neki likovi iz te bilježnice još se nisu ni pojavili u knjigama. Niže su navedeni Hufflepuffi koji se u bilježnici spominju, ali ako se uopće pojave u knjigama njihova imena ili neki drugi podaci bi se mogli promijeniti.

*Wayne Hopkins, muškarac, polu-krv.
*Megan Jones, žena, polu-krv.

Kategorija:Likovi u djelima o Harryju Potteru